2 oudpolisielede tronk toe weens dwelmhandel | Netwerk24
Deur Dennis Delport 13 Februarie 2020 19:48
Twee oudpolisielede van die Woodstock-polisiekantoor in Kaapstad sal die volgende tien jaar agter tralies deurbring.
Godwin Barnard (37) en Isak Hendricks (57) is Maandag in die gespesialiseerde handelsmisdaadhof in Bellville tot vyf jaar tronkstraf elk gevonnis weens die besit en vervoer van dwelmmiddels in ’n polisievoertuig. Albei is tot nog vyf jaar tronkstraf gevonnis weens korrupsie omdat hulle R1 000 se vergoeding hiervoor gekry het.
Die polisie sal nie korrupsie in eie geledere duld nie. Ons waardeer die (polisie)bestuur se optrede om die twee te ontslaan.
Die Valke het in April 2010 ’n wenk gekry dat lede van die Woodstock-polisiekantoor betrokke is by dwelmhandel en dat hulle omkoopgeld aanvaar.
Luidens ’n verklaring van brig. Hangwani Mulaudzi, woordvoerder van die Valke, is die twee lede geïdentifiseer en toe dopgehou. Albei is betrap dat hulle betaling ontvang en dwelmmiddels van Woodstock na Maitland vervoer in ’n polisievoertuig.
Lt.genl. Godfrey Lebeya, Valke-hoof, wens die Valke in die verklaring geluk met hul toegewydheid om die skuldiges vas te trek.
“Die polisie sal nie korrupsie in eie geledere duld nie. Ons waardeer die (polisie)bestuur se optrede om die twee te ontslaan. Die afhandeling van hierdie saak, wat in 2010 begin het, stel ons nou in staat om op nuwe sake te fokus,” sê hy.
Meer oor: Suid-Afrikaanse Polisiediens | Valke | Godwin Barnard (37) | Isak Hendricks (57) | Bellville | Kaapstad | Gespesialiseerde Handelsmisdaadhof | 10 Jaar Tronkstraf | Gevonnis | Oudpolisielede | Dwelmhandel | Vyf Jaar Tronkstraf | Woodstock-Polisiekantoor